“กทม.” แนะคนกรุงเช็กสิทธิเลือกตั้ง “ผู้ว่าฯกทม.-ส.ก.” ก่อน 11 พ.ค.นี้
“กรุงเทพมหานคร” ขอให้ผู้มีสิทธิเลือกตั้ง “ผู้ว่าฯกทม.-ส.ก.” เตรียมพร้อมตรวจสอบรายชื่อ ก่อนไปใช้สิทธิเลือกตั้ง 22 พ.ค.นี้ หลังมีข้อกำหนดจะต้องมีชื่ออยู่ในเขตเลือกตั้งไม่น้อยกว่า 1 ปี
“กรุงเทพมหานคร” ขอให้ผู้มีสิทธิเลือกตั้ง “ผู้ว่าฯกทม.-ส.ก.” เตรียมพร้อมตรวจสอบรายชื่อ ก่อนไปใช้สิทธิเลือกตั้ง 22 พ.ค.นี้ หลังมีข้อกำหนดจะต้องมีชื่ออยู่ในเขตเลือกตั้งไม่น้อยกว่า 1 ปี
8 เม.ย. 2565

นายขจิต ชัชวานิชย์ ปลัดกรุงเทพมหานคร ได้ประชุมเตรียมความพร้อมเจ้าหน้าที่กรุงเทพมหานคร ในการจัดการเลือกตั้งผู้ว่าราชการกรุงเทพมหานคร หรือ กทม. และสมาชิกสภากรุงเทพมหานคร หรือ ส.ก. จากจำนวนประชากรผู้อาศัยในกรุงเทพมหานคร ทั้งหมด 5,519,907 คน (ข้อมูล ณ วันที่ 31 มี.ค.65) แบ่งเป็นเพศชาย 2,588,027 คน เพศหญิง 2,931,880 คน โดยมีจำนวนผู้มีสิทธิเลือกตั้ง 4,374,131 คน (ข้อมูลคำนวณถึงวันที่ 22 พ.ค.65) แบ่งเป็นเพศชาย จำนวน 1,996,104 คน เพศหญิง จำนวน 2,378,027 คน จำนวนหน่วยเลือกตั้ง 6,817 หน่วย บุคลากรที่ใช้ในการสนับสนุนการเลือกตั้ง 167,298 คน
นอกจากนี้ ได้ซักซ้อมแนวทางจัดการเลือกตั้งกับสำนักงานเขตทั้ง 50 เขต เพื่อดำเนินการตามแผนการจัดการเลือกตั้ง โดยจะมีการประกาศกำหนดหน่วยเลือกตั้งและที่เลือกตั้ง  และประกาศบัญชีรายชื่อผู้มีสิทธิเลือกตั้ง ภายในวันที่ 26 เมษายน 2565 และจะส่งหนังสือแจ้งเจ้าบ้าน ภายในวันที่ 6 พฤษภาคม 2565 โดยผู้มีสิทธิเลือกตั้งสามารถเปลี่ยนแปลงหน่วยเลือกตั้งและที่เลือกตั้ง การเพิ่มชื่อ-ถอนชื่อ ภายในวันที่ 11 พฤษภาคม 2565
ทั้งนี้ การใช้สิทธิเลือกตั้งผู้ว่าฯ กทม.และ ส.ก.ในครั้งนี้ เป็นการเลือกตั้งในวันเดียวกัน จึงขอให้ผู้มีสิทธิเลือกตั้งตรวจสอบรายชื่อผู้มีสิทธิเลือกตั้งที่จะจัดส่งไปให้เจ้าบ้าน หากพบว่าตนเองหรือผู้มีชื่ออยู่ในทะเบียนบ้านของตนไม่มีรายชื่ออยู่ในบัญชีรายชื่อผู้มีสิทธิเลือกตั้ง หรือเจ้าบ้านเห็นว่า มีชื่อบุคคลอื่นอยู่ในทะเบียนบ้านของตน โดยไม่ได้อาศัยอยู่จริงให้ยื่นคำร้องต่อนายทะเบียนท้องถิ่น เพื่อขอเพิ่มชื่อ – ถอนชื่อ พร้อมนำสำเนาทะเบียนบ้านและบัตรประชาชน หรือบัตรประจำตัวอื่นใดที่ทางราชการออกให้ไปแสดงด้วย
ส่วนของการใช้สิทธิเลือกตั้งนั้น เนื่องจากการเลือกตั้งผู้ว่าฯ กทม.ให้ถือเขตของกรุงเทพมหานครเป็น 1 เขตเลือกตั้ง และการเลือกตั้ง ส.ก.ให้ถือเขตปกครองเป็นเขตเลือกตั้ง ซึ่งทำให้มีจำนวน 50 เขตเลือกตั้ง ซึ่งผู้มีสิทธิเลือกตั้งจะต้องมีชื่ออยู่ในทะเบียนบ้านเขตเลือกตั้ง ครบ 1 ปี
ดังนั้น ในการเลือกตั้งผู้ว่าฯ กทม.หากมีการย้ายทะเบียนบ้าน มาอยู่เขตใดเขตหนึ่งใน 50 เขตของกรุงเทพฯ ครบ 1 ปี สามารถใช้สิทธิเลือกตั้งได้ที่เขตตามที่มีรายชื่ออยู่ในทะเบียนบ้านนั้น และในส่วนของการใช้สิทธิเลือกตั้ง ส.ก. หากย้ายจากเขตหนึ่งไปอยู่อีกเขตหนึ่งไม่ถึง 1 ปี จะไม่มีรายชื่อผู้มีสิทธิเลือกตั้ง ส.ก.ที่เขตใหม่ จะมีรายชื่อผู้มีสิทธิเลือกตั้ง ส.ก. ณ หน่วยเลือกตั้งตามทะเบียนบ้านเดิม ในกรณีนี้อาจทำให้การเลือกตั้งทั้ง 2 หีบ มีจำนวนบัตรลงคะแนนไม่เท่ากันได้
ปลัดกรุงเทพมหานคร ยังขอเชิญชวนผู้มีสิทธิเลือกตั้งออกมาใช้สิทธิ ในวันที่ 22 พฤษภาคม 2565 เวลา 08.00 – 17.00 น.และหากไม่ไปใช้สิทธิ ต้องแจ้งเหตุที่ไม่อาจไปใช้สิทธิเลือกตั้ง ก่อนและหลังวันเลือกตั้ง 7 วัน คือ ก่อนวันเลือกตั้งระหว่างวันที่ 15 – 21 พฤษภาคม 2565 และหลังวันเลือกตั้ง ระหว่างวันที่ 23 – 29 พฤษภาคม 2565